  Наталья Тетерина Туннэ, 6-тӥ шуркынмонэ, 18 часын Ижкарысь Калык творчествоя элькун юртын удмуртъёслэн сям-йылолъёссыя пуктэм «Сӥзьыл пӧртмаськон» фильмез возьматозы, ивортэ ужъюртлэн пресс-службаез. Кызьы шуэмын ивортонын, этнографияя ужез Сьӧлта ёросысь Выль Монья гуртын гожтӥзы. Сое кылдытон бордын Калык творчествоя юртысь ӧнерчиос, Крезьгуръя элькун колледжысь «Калык хор» ёзэтын дышетскисьёс но Сьӧлта ёрос администрациысь лулчеберетъя ёзэтын ужасьёс тыршизы. Ар ӵоже соос йылол сярысь тодон-валанъёсты люказы, тодӥсь муртъёсын кенешизы но сӥзьыл пӧртмаськон дыръя гинэ быдэсъяськись кырӟанъёсты тодӥзы. Фильмез учкем бере, сӥзьыл пӧртмаськон йылоллэн пуштросэз но аспӧртэмлыкъёсыз сярысь кылосбур тодосъя кандидат Галина Глухова вераськоз. Пусъём, фильм удмурт кылын ӟуч субтитръёсын лэсьтэмын. Кузьдалаез – ӝыны час. Чаклам арлыд: 12+ Тодэ вайытом, этнографияя фильмъёсты возьматон Калык творчествоя элькун юртын сямлы пӧрмиз ни. Дырпус праздникъёслы тупатыса, ужъюртын Быӟдым нунал но Войдыр сярысь ужъёсты адӟытӥзы. Тегъёс: Лулчеберет Ижкар Удмуртия фильм удмуртъёс йылолъёс  